Sahha

Sahha (ametlikult Sahha (Jakuutia) Vabariik) on 1. järgu haldusüksus (vabariik) Venemaal Kaug-Ida föderaalringkonnas.

Sahha asub Ida-Siberis ja on pindalalt Venemaa suurim haldusüksus (18% Venemaa territooriumist). Ulatus läänest itta on 2000 km (3 ajavööndit) ja põhjast lõunasse 2500 km. 40% territooriumist asub põhjapolaarjoone taga.

Sahha (Jakuutia) Vabariigi pea kohusetäitja on alates 2018. aasta maist Aissen Nikolajev. Sahha valitsuse esimees on Vladimir Solodov (alates 2018. aastast). Enne teda oli sel ametikohal Jevgeni Tšekin (2016–2018).

Loodus

Pinnamood 

Üle 2/3 Sahha territooriumist hõlmavad mäestikud ja kiltmaad, ülejäänu madalikud. Kõrgeim tipp on Pobeda mägi (3003 m) Tšerski mäestikus.

Sahha lääneosas paikneb üks maailma suurematest kiltmaadest Kesk-Siberi kiltmaa. Vabariigi keskosas on Verhojanski mäestik, idaosas Tšerski mäestik, mille kõrgeimad tipud ulatuvad üle 3000 m merepinnast. Lõunapiiril on Stanovoi mäestik.

Suurimad madalikud on Kesk-Jakuutia ja Kolõma ning Põhja-Siberi madalik, mille idaosa on Sahha territooriumil.

Jõed 
Suuremad jõed on Leena, Olenjok, Jana, Indigirka ja Kolõma.

Järved 
Sahhas on üle 700 järve. Suurem osa järvedest asub vabariigi kirdeosas.

Maavarad 
Sahha on maavarade poolest väga rikas. Seal leidub naftat, maagaasi, kulda, teemante, kivisütt, tina, volframit ja hõbedat. 99% Venemaa teemantidest (13% maailma toodangust) on pärit Sahhast.

Kliima 
Sahha on kontinentaalse kliimaga. Oimjakonist 40 km kaugusel on ilmajaam, kus madalaim mõõdetud õhutemperatuur oli −67,7 °C 1933. aastal ja ekstrapoleerimise teel saadi 1924. aastal õhutemperatuuriks −71,2 °C, mis võimaldas end arvata põhjapoolkera külmapooluseks, aga tegelikult on külmapoolus Verhojansk. Juulis võib temperatuur tõusta üle 30 °C.

Rahvastik 
2010. aasta rahvaloenduse andmetel elas vabariigis 958 528 inimest, kellest 49,9% olid jakuudid, 37,8% venelased, 2,2% ukrainlased, 2,2% evengid, 1,6% eveenid, 0,9% tatarlased, 0,8% burjaadid, 0,5% kirgiisid, 0,4% armeenlased, 0,3% tadžikid, 0,2% dolgaanid, 0,1% jukagiirid ja 0,1% tšuktšid. Riigikeelteks on sahha ja vene keel. Suuremad linnad on Jakutsk, Nerjungri, Mirnõi, Lensk ja Aldan.

Haldusjaotus 
Vabariigi koosseisus on järgmised ulussid (rajoonid) ja 2 linnamaakonda (vene keeles):

Linnamaakonnad:
 Jakutsk
 Žatai

Ajalugu 
Arheoloogilised leiud näitavad, et Jakuutia oli asustatud juba varases paleoliitikumis.

I aastatuhande keskel saabusid Jakuutiasse evenkide ja eveenide esivanemad. 13. sajandil asusid Leena keskjooksule turgi hõimud, kellest said jakuutide esivanemad, ning sundisid evenke ja eveene minema Leenast lääne või ida poole. Oletatavasti toimus turgi hõimude sisseränne mitme lainena, viimane neist 15. sajandil. Turgi hõimud tõid endaga karjakasvatuse kombe ja paikse eluviisi.

17. sajandi alguses hakkasid Jakuutiasse saabuma kasakad, nende järel Venemaa kolonistid. Paljud Jakuutia linnad on rajatud 17. sajandil. 18. sajandil põlisrahvad ristiti. Alates 19. sajandi algusest hakati Jakuutiasse inimesi asumisele saatma.

1783. aastal moodustati Jakuudi oblast Irkutski kubermangu koosseisus, 1805. aastal eraldati see kubermangust; iseseisvaks administratiivüksuseks sai oblast 1852. aastal. 1922. aastal moodustati Jakuudi ANSV, mis 1990. aastal  nimetati Jakuudi-Sahha NSV-ks ja 1991. aasta detsembris Sahha (Jakuutia) Vabariigiks.

Sahha uurijaid 
 Otto von Böhtlingk (1815–1904), turkoloog, aastatel 1848–1851 Peterburis ilmunud jakuudi keelt käsitleva monograafia "Über die Sprache der Jakuten. Grammatik" autor
 Richard Maack (1825–1886), maadeuurija, uuris Jakuutia geograafiat ja kliimat
 Alexander Theodor von Middendorff, (1815–1894), uurimisreisija, naasnud 1845. aastal uurimisretkelt Põhja-Siberisse ja Kaug-Itta andis ta jakuudi keele ja folkloori kohta ekspeditsioonil kogutud rikkaliku materjali edasiseks uurimiseks ja töötlemiseks üle Peterburi teaduste akadeemias Otto von Böhtlingkile
 Aimar Ventsel (1970–), sotsiaalantropoloog, uurinud Sahha folkloori ja nüüdisaegset muusikat

Vaata ka 
 Sahha teaduste akadeemia
 Jakuudi teaduskeskus

Viited

Välislingid 

 Sahha Vabariigi veebileht
 Jaanus Piirsalu, "Alles miinus 52 kraadi tähendab Sahhas külmapüha", Eesti Päevaleht, 28. märts 2009

Venemaa vabariigid